b'\n_START_ARTICLE_\nIM Metal HS 2000\n_START_SECTION_\nPrincip delovanja in materiali\n_START_PARAGRAPH_\nPi\xc5\xa1tola enojnega delovanja spro\xc5\xbeilca deluje na principu kratkega trzanja cevi (browningov princip) in strelja iz zaprtega zaklepa. Pi\xc5\xa1tola nima zunanjega kladivca, temve\xc4\x8d ima vgrajen striker, pri \xc4\x8demer zaradi varnosti iz zadnjega dela pi\xc5\xa1tole pomoli rde\xc4\x8de obarvana igla, ki izstopi iz ogrodja, ko je naboj v cevi (podobno kot pri pi\xc5\xa1toli Walther P99). Vsaka pi\xc5\xa1tola, ki deluje na principu kratkega trzanja cevi ima vodilo vzmeti povratnega hoda zaklepu\xc5\xa1\xc4\x8da pomaknjeno v ogrodje, kar pomeni, da se zaklepi\xc5\xa1\xc4\x8de ob pritisku na predni del cevi pomakne za nekaj milimetrov nazaj. V tem polo\xc5\xbeaju zaklep pritisne udarno iglo nazaj, zaradi \xc4\x8desar je spro\xc5\xbeilec ne more sprostiti. V tem polo\xc5\xbeaju tako pi\xc5\xa1tola ne deluje. Pri HS-u so patentirali posebno vodilo vzmeri, ki je oblikovano tako, da gleda nekaj milimetrov pred cev in ne dovoli zaklepi\xc5\xa1\xc4\x8du, da bi se ob pritisku na cev pomaknilo nazaj. Pi\xc5\xa1tola tako spro\xc5\xbei tudi \xc4\x8de je pritisnjena na trdo podlago, kar so v pi\xc5\xa1tolo vgradili na \xc5\xbeeljo vojske._NEWLINE_Ogrodje je izdelano iz polimernih materialov, ostali deli pa so narejeni iz jekla. Zgornji del pi\xc5\xa1tole je na voljo v razli\xc4\x8dnih fini\xc5\xa1ih. Na pogled pi\xc5\xa1tola spominja na kri\xc5\xbeanca med pi\xc5\xa1tolo SIG P-226 in Glock 17, vendar pa je od obeh pi\xc5\xa1tol na hrva\xc5\xa1kem izdelku prisotnih le malo originalnih detajlov, predvsem pri delovanju._NEWLINE_Za varovanje je poskrbljeno na treh nivojih, vendar pa pi\xc5\xa1tola nima klasi\xc4\x8dne ro\xc4\x8dne varovalke. Vgrajene ima tri avtomatske varovalke; blokado udarne igle, varovalko spro\xc5\xbeilca ter varovalko na ro\xc4\x8daju, ki (po vzoru legendarnega Colta) omogo\xc4\x8da pro\xc5\xbeenje \xc5\xa1ele, ko dlan mo\xc4\x8dno objame ro\xc4\x8daj._NEWLINE_Za preciznost poskrbijo klasi\xc4\x8dni fiksni merki, pri novej\xc5\xa1ih modelih pa je na ogrodju \xc5\xbee name\xc5\xa1\xc4\x8deno vodilo za name\xc5\xa1\xc4\x8danje dodatne opreme (svetilka, laserski ozna\xc4\x8devalec, ...)._NEWLINE_Pi\xc5\xa1tola je sicer priljubljena pri \xc5\xa1portnih strelcih, vendar pa ni dovolj odporna proti obrabi in po ve\xc4\x8djem \xc5\xa1tevilu strelov za\xc4\x8dne odpovedovati, kar v zadnjem \xc4\x8dasu zmanj\xc5\xa1uje njen ugled.'